**Regöly pályázat 2018**

**Nyolcadik alkalommal hirdet pályázatot a Professzor Dr. Regöly-Mérei János Alapítvány.** **Az alapítvány célja, olyan orvosok és orvostanhallgatók díjazása, akik kimagasló szakmai tudásukkal, méltón viszik tovább Dr. Regöly-Mérei János munkásságát és ápolják emlékét. A pályázat díjazottjait anyagilag, erkölcsileg és szakmailag is támogatni kívánjuk.**

**A pályázat témái:**

A kuratórium és a szakmai bizottság **orvostanhallgató kategóriában** hat témakört határozott meg, amelyből szabadon választhat a pályázó.

1. Képalkotó eljárások
2. Transzplantáció
3. Rákkutatás
4. Minimál invazív sebészet
5. Kísérletes sebészet
6. Genetikai diagnosztika

 A pályázat formája: tudományos közlemény elvárásainak megfelelően megírt kézirat. A pályamű terjedelme –mellékletekkel együtt - ne lépje túl a 25 oldalt.

**A pályázat kéziratának formai követelményei**

A kéziratokkal kapcsolatos általános követelményként a „Uniform Requirements for Manuscripts Submitted to Biomedical Journals” (International Committee of Medical Journal Editors. N. Engl. J. Med., 1997, *336,* 309–315., friss elektronikus változat: http://www.ICMJE.org) előírásai érvényesek.

**A pályázat benyújtásának feltétele, hogy**

1. a dolgozatot korábban nem publikálták,

2. a dolgozat nem sérti a Helsinki Deklaráció (1975, revízió 2008) előírásait,

3. a humán vizsgálatok az illetékes etikai bizottság jóváhagyásával történtek,

4. a laboratóriumi állatkísérleteknél a vonatkozó szabályzatokat figyelembe vették.

**A kéziratnak a következőket kell tartalmaznia:**

- címoldal (dolgozat címe, szerző, munkahely)

- magyar összefoglalás, kulcsszavak. Az Index Medicusban használt kulcsszavakat kell alkalmazni (maximum 3–5), ha ilyen nincs (pl. új gyógyszer esetén), akkor az Index Medicus alapelvei az irányadók.

- angol nyelvű összefoglalás (angol címmel), keywords,

- rövidítések jegyzéke (ha van),

- szöveg (nem több mint 25 oldal, 12-es betűmérettel, dupla sorközzel),

- irodalomjegyzék,

- táblázatok (számozva külön lapokon, címmel ellátva),

- ábrajegyzék,

- ábrák. A fotók mérete lehetőleg 8,5 vagy 17,5 cm széles legyen. Korábban már publikált ábra csak a szerző és a kiadó engedélyével szerepelhet.

**A kézirat világos szerkesztése különösen fontos.** A szöveges rész Bevezetés, Módszer, Eredmények és Megbeszélés részekre tagolódik.

Az oldalszámozást a címoldaltól kezdve folyamatosan kell megadni. Az egyes felsorolt tételeket külön lapon kell kezdeni. A hivatkozásokat a szövegbeli megjelenés sorrendjében, a számokat szögletes zárójelben kell megadni. Magyar nyelvű hivatkozás esetén a címet angolul is meg kell adni. A folyóiratok nevének nemzetközi rövidítését kell használni. A kézirat szövegében az utalás az adott tétel számának szögletes zárójelben való megadásával történjék.

**Írásmód.** A köznyelvben meghonosodott idegen szavak írhatók a magyar helyesírás szerint, egyébként a szakkifejezések helyesírásánál az Orvosi Helyesírási Szótár (Akadémiai Kiadó, Budapest, 1992) által ajánlott írásmód követendő.

A Regöly Alapítvány szakmai bizottságának és kuratóriumának ajánlása után, az Orvosi Hetilap Szerkesztősége vállalja, hogy a szakmai kritériumoknak **kiemelkedően megfelelő pályázatok megjelenhetnek az Orvosi Hetilapban.**

A kuratórium és a szakmai bizottság **orvos kategóriában** a következő pályázatokat várja:

**Pályázni lehet a hazai, vagy nemzetközi folyóiratokban 2017-ben megjelent sebészeti tárgyú közleményekkel.**

**A pályamunkák benyújtási határideje: 2018. május 18. (péntek)**

A Regöly Alapítványról minden fontos információ megtalálható a [www.regolyalapitvany.hu](http://www.regolyalapitvany.hu/) internetes oldalon.

**Pályázati feltétel:**

A pályázó **magyar állampolgárságú orvos** vagy **orvostanhallgató** legyen. Pályázó csak olyan személy lehet, aki 2018. december 31.-ig nem tölti be a 40. életévét.

**A díjazottak kategóriái:**

A kuratórium három kategóriában hirdet pályázatot.

1. **klinikai orvostudomány- orvos kategória**
2. **kísérletes orvostudomány- orvos kategória**
3. **orvostanhallgató kategória**

**A pályázat díja:**

Az első helyezett orvosok **150-150 ezer forintot** kapnak**.** Az első helyezett orvostanhallgató **100 ezer forint** díjazásban részesül.

**További díjazások:**

A Regöly Alapítvány díjkiosztó ünnepségén a kategóriák nyertesei mellett **különdíjak átadására is sor kerül**, amelyeket az **Akadémiai Kiadó** és a **Semmelweis Kiadó** ajánlott fel. Ezen kívül, a legérdemesebb **pályázatírók részt vehetnek és bemutathatják pályázatukat különböző szakmai konferenciákon**, ha a kuratórium és a szakmai bizottság erre azt érdemesnek találja.

A Kuratórium kéri, hogy a pályázó a pályaművét elektronikus formában adja be.

**A pályázat beadásának módja:**

A pályázatokat elektronikus úton, PDF formátumban várjuk a [www.regolyalapitvany.hu](http://www.regolyalapitvany.hu) címen, a nyitólapon található Pályázat benyújtása gombra kattintva, legkésőbb 2018. május 18. péntek, éjfélig. A határidő lejártát követően beérkezett pályázatokat az Alapítványnak nem áll módjában befogadni. A pályázat beérkezésének megtörténtéről a pályázót – a megadott e-mail címen – értesítjük. Kérjük, hogy amennyiben nem kapna értesítést, vegye fel a kapcsolatot a Kuratóriummal az info@regolyalapitvany.hu e-mail címen. A pályázatok benyújtását követően azok módosítása nem lehetséges.

A pályaműveket a magyar orvostársadalom **legelismertebb orvosprofesszorai** bírálják el.

A Regöly Alapítvány díjátadására Semmelweis Napon, 2018. június 29.-én, 13 órakor a Semmelweis Egyetemen, a Nagyvárad téri Elméleti Tömb dísztermében kerül sor.

Központi e-mail cím: info@regolyalapitvany.hu

További információk: [www.regolyalapitvany.hu](http://www.regolyalapitvany.hu)

 Professzor Dr. Regöly-Mérei János Alapítvány Kuratóriuma